text: Politiet undersøger dødsfald - mand fundet livløs i baggård
  04 august 2018 kl. 08.11
  Sydøstjyllands Politi er lørdag formiddag i gang med at klarlægge, hvordan en mand har mistet livet. Han blev fundet liggende med hovedskader i en baggård midt i Horsens.
  Politiet blev alarmeret af beboer i en ejendom på Kattesund midt i Horsens, der havde fundet en livløs mand liggende i baggården.
  Sydøstjyllands Politi oplyser lørdag formiddag, at de fik anmeldelsen kort efter klokken 05.
  - Manden var livløs, da ambulancen kom frem. Han havde hovedskader og blødte kraftigt. Kort efter blev han erklæret død - og vi er nu i gang med at klarlægge, om der er tale om en ulykke eller en forbrydelse. Det har vi ikke noget bud på endnu, oplyser vagtchef Jesper Brian Jensen, Sydøstjyllands Politi.
  Politiet arbejder på at få manden endelig identificeret, ligesom der er fortaget retsmedicinske og tekniske undersøgelse i Kattesund. Undersøgelserne er fortsat i gang - og området er afspærret.
  